b'\n_START_ARTICLE_\nMad\xc5\xbearska\n_START_SECTION_\nReligija\n_START_PARAGRAPH_\nNajve\xc4\x8dja verska skupnost na Mad\xc5\xbearskem so katoliki. Za rimokatolike se je opredelilo 54,5\xc2\xa0% Mad\xc5\xbearov, za gr\xc5\xa1ke katolike pa 2,6\xc2\xa0%. Mo\xc4\x8dna je skupnost kalvinistov (16\xc2\xa0%), protestantov s 3\xc2\xa0% pripadnikov, skupnost \xc5\xbeidov pa \xc5\xa1teje 0,1\xc2\xa0% prebivalcev.\n_START_SECTION_\nTurizem\n_START_PARAGRAPH_\nMad\xc5\xbearska je postala po letu 1960 po \xc5\xa1tevilu turistov pomembna turisti\xc4\x8dna dr\xc5\xbeava. Predstavlja se pod sloganom\xc2\xa0\xc2\xbbMad\xc5\xbearska je razli\xc4\x8dna\xc2\xab\xc2\xa0(Hungary is different). Ponuja predvsem znamenitosti Budimpe\xc5\xa1te, prirodne lepote in kulinari\xc4\x8dne ter etnografske posebnosti.\n_START_SECTION_\nMad\xc5\xbearska kuhinja\n_START_PARAGRAPH_\nNajve\xc4\x8dja zna\xc4\x8dilnost mad\xc5\xbearske kuhinje je paprika in to od 18. stoletja naprej, ko so jo vpeljali Turki. Namesto masla in olja \xc5\xbee od nekdaj uporabljajo svinjsko mast. Znane specialitete so gola\xc5\xbe, koko\xc5\xa1ji paprika\xc5\xa1, ribje juhe, mesne pala\xc4\x8dinke. Veliko imajo tudi sladic._NEWLINE_Med \xc5\xbeganimi pija\xc4\x8dami je najbolj znana palinka. Mad\xc5\xbeari tako pravijo pravemu, \xc4\x8distemu in naravnemu \xc5\xbeganju, zvarjenemu izklju\xc4\x8dno iz sadja, prete\xc5\xbeno iz hru\xc5\xa1k in sliv._NEWLINE_Mad\xc5\xbearska slovi tudi po vinih. Najbolj znano belo vino pridobivajo v okolici Tokaja, npr. te\xc5\xbeka desertna vina\xc2\xa0\xc2\xbbAszu\xc2\xab\xc2\xa0in nekoliko la\xc5\xbeja\xc2\xa0\xc2\xbbSzamorodni\xc2\xab. Okrog Blatnega jezera uspevajo bolj pitna, predvsem bela vina, pri mestu Eger pa pridelujejo slovito rde\xc4\x8de vino\xc2\xa0\xc2\xbbbikova kri\xc2\xab.\n_START_SECTION_\nMad\xc5\xbearska glasba\n_START_PARAGRAPH_\nOd glasbenih instrumentov radi uporabljajo violino, raz\xc5\xa1irjene so tudi razli\xc4\x8dne oblike citer in cimbal. Zelo priljubljeni so ciganski orkestri. Njihov repertoar se je razvil iz mad\xc5\xbearske plesne glasbe, ljudskih pesmi in tujih vplivov. Med narodnimi plesi prevladujejo starej\xc5\xa1i mo\xc5\xa1ki in dekli\xc5\xa1ki solisti\xc4\x8dni plesi. Popularni ples parov \xc4\x8darda\xc5\xa1 pa se je razvil v novej\xc5\xa1i dobi._NEWLINE_\xc4\x8carde so zna\xc4\x8dilni mad\xc5\xbearski lokali, kjer ponujajo mad\xc5\xbearsko hrano, ob mad\xc5\xbearski folklorni in ciganski glasbi. Na stenah teh lokalov pa je ogromno ro\xc4\x8dno poslikane keramike, narodnih vezenin in podobno.\n_START_SECTION_\nPovr\xc5\xa1je\n_START_PARAGRAPH_\n\xc5\xa0tiri petine dr\xc5\xbeavne povr\xc5\xa1ine sestavljajo ni\xc5\xbeine in gri\xc4\x8devnat svet. Najve\xc4\x8dji in najzna\xc4\x8dilnej\xc5\xa1i del Mad\xc5\xbearske je ni\xc5\xbeina, ki je povpre\xc4\x8dno samo 100 do 200 metrov nad morsko gladino. To je Alf\xc3\xb6ld, po na\xc5\xa1e nizka zemlja. Le na zahodu dr\xc5\xbeave je nekaj vzpetin. Najvi\xc5\xa1ji vrh je Kekes (1015 m.) v sredogorju Matra.'